32007D0029
L 008/57
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de stabilire a măsurilor tranzitorii pentru anumite produse de origine animală introduse în Bulgaria și România din țări terțe înainte de 1 ianuarie 2007, reglementate de Regulamentul (CE) nr. 853/2004 al Parlamentului European și al Consiliului
[notificată cu numărul C(2006) 7019]
(Text cu relevanță pentru SEE)
(2007/29/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și României, în special articolul 4 alineatul (3),
având în vedere Actul de aderare a Bulgariei și României, în special articolul 42,
întrucât:
(1)
Bulgaria și România urmează să adere la Comunitate la 1 ianuarie 2007. Anumite produse de origine animală care provin din țări terțe introduse în Bulgaria și România înainte de acea dată nu respectă normele comunitare relevante stabilite de Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1).
(2)
Unele dintre produsele în cauză au fost puse în liberă circulație în Bulgaria și România, în timp ce altele nu au fost deocamdată plasate sub regim vamal și se află încă sub supraveghere vamală în cele două țări.
(3)
Pentru a facilita tranziția de la regimul existent în Bulgaria și România la regimul care rezultă în urma aplicării legislației comunitare, este necesar să se stabilească măsuri de tranziție pentru comercializarea produselor în cauză.
(4)
Este necesar, de asemenea, să se prevadă ca produsele care nu respectă legislația comunitară să nu fie introduse în celelalte state membre. Acestea ar trebui să fie introduse numai pe piețele interne din Bulgaria și România sau exportate spre o țară terță în condiții corespunzătoare. De asemenea, luând în considerare faptul că sistemul de trasabilitate actual nu este suficient, este necesar ca produsele care nu respectă cerințele să nu fie prelucrate de către unitățile autorizate să își expedieze produsele în Comunitate.
(5)
La un an de la data aderării, produsele care nu au fost încă puse în liberă circulație în cele două țări în cauză sau exportate și rămân în antrepozit în supraveghere vamală ar trebui distruse.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Domeniu de aplicare
Prezenta decizie se aplică produselor de origine animală care:
(a)
intră sub incidența Regulamentului (CE) nr. 853/2004, dar nu respectă cerințele regulamentului în cauză și
(b)
au fost introduse în România și Bulgaria din țări terțe înainte de 1 ianuarie 2007.
Articolul 2
Produse de origine animală puse în liberă circulație înainte de 1 ianuarie 2007
(1) Produsele menționate la articolul 1 („produse de origine animală”) care au fost puse în liberă circulație în Bulgaria și România („noile state membre”) înainte de 1 ianuarie 2007 pot fi comercializate numai pe piețele interne ale acestora până la 31 decembrie 2007.
Produsele de origine animală:
(a)
nu trebuie să fie prelucrate de către unități autorizate să își expedieze produsele spre alte state membre și
(b)
trebuie să poarte marca națională prevăzută de normele naționale din noul stat membru în cauză la data punerii lor în liberă circulație.
(2) Statele membre garantează, în conformitate cu Directiva 89/662/CEE a Consiliului (2), în special articolul 3, că produsele de origine animală nu fac obiectul schimburilor între statele membre.
(3) Prin derogare de la alineatul (1), noile state membre pot autoriza, până la 31 decembrie 2007, exportul de produse de origine animală spre o țară terță în următoarele condiții:
(a)
exportul se efectuează în conformitate cu articolul 12 din Regulamentul (CE) nr. 178/2002 al Parlamentului European și al Consiliului (3);
(b)
fiecare lot trebuie să fie transportat direct spre țara terță sub supravegherea autorității competente fără a traversa teritoriul altor state membre;
(c)
fiecare lot trebuie exportat folosind un mijloc de transport sigilat de către autoritatea competentă, iar sigiliile trebuie verificate la punctele de ieșire din noile state membre.
Articolul 3
Produse de origine animală introduse în noile state membre, dar care nu au fost puse în liberă circulație înainte de 1 ianuarie 2007
(1) Produsele de origine animală introduse în noile state membre, dar care nu au fost puse în liberă circulație în noile state membre înainte de 1 ianuarie 2007, fac obiectul normelor prevăzute la alineatele (2) și (3).
(2) Produsele de origine animală pot fi puse în liberă circulație în noile state membre sau expediate spre o țară terță în conformitate cu condițiile prevăzute la articolul 2.
(3) De la 1 ianuarie 2008, orice lot de produse de origine animală sub supraveghere vamală va fi distrus sub controlul autorității competente.
Toate costurile aferente operațiunii de distrugere îi revin proprietarului lotului.
Articolul 4
Aplicare
Prezenta decizie se aplică sub rezerva și de la data intrării în vigoare a Actului de aderare a Bulgariei și României.
Articolul 5
Destinatari
Prezenta decizie se adresează statelor membre.
Adoptată la Bruxelles, 22 decembrie 2006.